
    Općinski sud u Sisku
Sisak, Trg Ljudevita Posavskog 5 


                               U    I M E   R E P U B L I K E   H R V A T S K E
                                                    P R E S U D A
Općinski sud u Sisku, OIB 74610670107, po sutkinji tog suda Nataši Ljuba Čobanov, u pravnoj stvari tužitelja M.K., OIB:… iz S., R.L. 31 kojeg zastupa punomoćnik M. R., odvjetnik iz S. protiv tužene M. K., OIB: …. iz S., R. L. 31 sada Š., …, radi razvoda braka, nakon zaključene glavne rasprave održane dana 8. rujna 2026. u prisutnosti tužitelja osobno i punomoćnika tužitelja, a u odsutnosti tužene, dana 28. rujna 2026. 
p r e s u d i o     j e
Razvodi se brak koji su M. K., OIB …. i M. K., OIB …. sklopili dana … godine u S., a koji brak je upisan pod rednim brojem 00013 za godinu 1996. u maticu vjenčanih za Matično područje S. kod Matičnog ureda Sisak.

		                                     Obrazloženje
1.Postupak u ovoj pravoj stvari započeo je podnošenjem tužbe radi razvoda braka  tužitelja M. K. ( nastavno: tužitelj)   protiv tužene M. K. (nastavno: tužena) od 09. listopada 2025.g. U tužbi se navodi da su stranke sklopile brak ... godine u S., a koji brak je upisan pod rednim brojem 00013 za godinu 1996. u maticu vjenčanih za Matično područje S. kod Matičnog ureda Sisak, da  više nemaju maloljetne djece, te da su bračni odnosi teško i trajno poremećeni, tako da bračna zajednica više nije moguća niti održiva, pa tužitelj predlaže se razvesti brak između stranaka.
2. Sud je više puta bezuspješno dostavljao sudska pismena tuženoj da se osobno uključi u ovaj postupak, no u konačnici je dostava bila uredna iskazana i tužena nije dala odgovor na tužbu niti je pristupila na sudsko ročište radi saslušanja. Zato je sud i bez tužene, u situaciji pasivnosti tužene, provodio dokazni postupak radi utvrđivanja osnovanosti tužbenog zahtjeva tužitelja.
3. Radi utvrđivanja osnovanosti tužbe za razvod braka, a pogotovo zbog izostanka aktivnog sudjelovanja tužene sud je proveo dokazni postupak. U dokaznom postupku izvršen je uvid u Vjenčani list MU Sisak od 15. rujna 2025., te je saslušan tužitelj.
4. Iz vjenčanog lista MU Sisak od 15. rujna 2025. vidljivo je da su tužitelj i tužena sklopili brak u S. dana ... i da njihov brak još u uvijek formalno traje. 
5. Međutim, iz iskaza tužitelja, kojeg sud nije imao razloga ne smatrati istinitim, utvrđeno je da tužitelj i tužena ne žive zajedno od 29.11.2024. kada je tužena napustila njihovo zajedničko kućanstvo i otišla kod kćerke, no da njihova neslaganja u braku traju već 10 tak godina, da su imali česte svađe i već više puta bili u situaciji da brak više nema svojih bitnih obilježja. Tužitelj je rekao da je ne zna što se događa sa tuženoj i gdje je jer ga ona više ne zanima pa stoga sa kćerkom niti ne razgovara o tuženoj. Utvrdio je u svom iskazu da je njihov brak  davno izgubio smisao i  iskazao da svakako želi razvesti brak jer ne želi više živjeti sa tuženom u braku.
6. Analizirajući svaki dokaz zasebno kao i sve dokaze u njihovoj ukupnosti, sud je donio odluku kojom je razveo brak između stranka. 
7. S obzirom na utvrđene činjenice, sud je uzimajući u obzir  iskaz tužitelja, a sukladno odredbi čl. 51. Obiteljskog zakona  ( Narodne Novine 103/15, 98/2019, 47/2020, 49/2023, 156/2023: nastavno ObZ ) odlučio kao izreci ove presude. Ta odredba propisuje da će sud razvesti brak između bračnih drugova: ako je od prestanka bračne zajednica proteklo više od godine dana, ako sud utvrdi da su bračni odnosi teško i trajno poremećeni ili ako oba bračna druga predlažu razvod braka.
8. Naime, ovaj sud utvrdio je da su se ostvarili uvjeti za razvod braka predviđeni odredbom članka 51. Obz-a budući da je u dokaznom postupku utvrdio da su bračni odnosi teško i trajno poremećeni  ali i da je faktična bračna zajednica između tužiteljice i tuženika prestala prije više od godine dana. Svoj zaključak o osnovanosti tužbenog zahtjeva prije svega sud zasniva na iskazu tužitelja koji je bio jasan u svom pogledu na bračnu zajednicu sa tuženom  i namjeri da se brak razvede. Dakle, sud je nedvojbeno zaključio da je u odnosima između tužitelja i tužene kao bračnih partnera došlo do ozbiljnih poremećaja i narušavanja odnosa, gubitka bliskosti i zajedništva, da je tužitelj potpuno ravnodušan u pogledu tužene, da ga ne zanima kako je tuženoj, što radi i kako se snašla nakon napuštanja zajedničkog te da već neko vrijeme stranke žive odvojeno i ne komuniciraju.  Dakle, tužitelj ne želi ostati u braku s tuženom, te insistira na razvodu braka od tužene. 
9. Tužitelj je dokazao činjenice navedene u tužbi, odnosno činjenice koje predstavljaju pravnu osnovu za razvod braka. Tužitelj je dokazao da je između stranaka došlo do teškog i trajnog poremećaja bračnih odnosa, te prestanka bračne zajednice sa bitnim obilježjima iste, koji rezultiraju ustrajnošću i želji tužitelja da se brak između stranaka razvede. Osim toga faktična bračna zajednica sa svim svojim karakteristikama prestala je prije više godina računajući od dana kada je tužena napustila zajedničko kućanstvo i dana kada je zaključena glavna rasprava u ovom predmetu. 
10. Zbog toga je sud donio odluku kao u izreci ove presude.
                        U Sisku, 28. rujna 2026. 
                                                                                          Sutkinja
								Nataša Ljuba-Čobanov, v.r.


Uputa o pravnom lijeku: 
Protiv ove presude nezadovoljna stranka ima pravo podnošenja žalbe u roku od 15 dana od dana dostave presude. Žalba se podnosi nadležnom Županijskom sudu, putem ovog suda u četiri istovjetna primjerka.
Dostaviti:
1. Tužitelju po pun.
2.  Tuženoj 
3. MU nakon pravomoćnosti

